KIRJALLINEN KYSYMYS E-1732/02 esittäjä(t): Isidoro Sánchez García (ELDR) neuvostolle. Marokon viranomaisten suorittama espanjalaisen poliitikko- ja lehtimiesvaltuuskunnan karkottaminen El Aaiúnista (Länsi-Sahara).



Virallinen lehti nro 092 E , 17/04/2003 s. 0086 - 0086



KIRJALLINEN KYSYMYS E-1732/02 esittäjä(t): Isidoro Sánchez García (ELDR) neuvostolle (17. kesäkuuta 2002) Aihe: Marokon viranomaisten suorittama espanjalaisen poliitikko- ja lehtimiesvaltuuskunnan karkottaminen El Aaiúnista (Länsi-Sahara) Lauantaina 1. kesäkuuta 2002 asianmukaisin luvin varustettu espanjalainen poliitikko- ja lehtimiesvaltuuskunta saapui Kanariansaarilta tulleella lennolla Länsi-Saharaan El Aaiúnin lentokentälle. Yllätys oli täydellinen, kun koneen laskeuduttua heidät karkotettiin Marokon viranomaisten määräyksestä ala-arvoisen ja loukkaavan kohtelun jälkeen kyseiseltä kentältä. Valtuuskunnan vierailun tavoitteena oli tutustua Saharan tilanteeseen haastattelemalla etukäteen sovitun ohjelman mukaisesti Minurson edustajia sekä El Aaiúnin ja Smaran viranomaisia. Valtuuskunta ei valitettavasti pystynyt suorittamaan tehtäväänsä. Koska tapahtuma on vakava, minun on Euroopan parlamentin ja Saharan asioita seuraavan parlamentaarisen tilapäisvaltuuskunnan jäsenenä ilmoitettava tällaisesta poikkeuksellisesta menettelystä. Marokon hallitus ei ole kohdellut parlamentaarisen tavan mukaisesti vaaleilla valituista yhteisön kansalaisista koostuvaa valtuuskuntaa. Valtuuskunnan jäseninä olivat kansanedustaja, senaatin jäsen, kaksi itsehallintoyhteisön kansanedustajaa, Kanariansaarten aluehallinnon edustaja, kaksi kunnanvaltuutettua sekä lisäksi seitsemän lehtimiestä, joiden piti tiedottaa matkasta. Ilmoitan edellä esitetystä rikkomuksesta ja esitän neuvostolle EU:sta tehdyn sopimuksen ulko- ja turvallisuuspolitiikkaa koskevan 21 artiklan nojalla seuraavan kysymyksen: Mihin Marokon hallitusta koskeviin toimenpiteisiin neuvosto aikoo ryhtyä tämän vakavan tapahtuman vuoksi? Vastaus (19. joulukuuta 2002) 1. Neuvosto panee merkille kysyjän mainitsemat tapahtumat. 2. Yleisellä tasolla neuvosto tukee täysin YK:n sekä New Yorkin päämajassa että kentällä Minurson kautta suorittamia toimia Länsi-Saharan konfliktin ratkaisemiseksi. Samalla neuvosto tukee kaikkia yhteyksiä, jotka voisivat vaikuttaa luottamuksellisen ilmapiirin luomiseen osapuolten kesken, myös inhimillisellä tasolla, jotta kestävän ratkaisun löytäminen ihmisoikeuksia tinkimättä kunnioittaen olisi mahdollista. Neuvosto vaati äskettäin Marokkoa varmistamaan kansalaisoikeuksien ja ihmisoikeuksien täydellisen kunnioittamisen ja jatkamaan yhteistyötä ICRC:n kanssa kadonneiden länsisaharalaisten etsimiseen liittyvien kysymysten selvittämiseksi. 3. Neuvosto on samojen periaatteiden mukaisesti vaatinut Polisario-rintamaa vapauttamaan Tindoufin leireillä edelleen olevat 1 260 marokkolaisvankia ja selvittämään yhteistyössä ICRC:n kanssa kadonneiden marokkolaisten kohtalon. Lisäksi neuvosto on vaatinut molempia osapuolia sallimaan humanitaarisena toimenpiteenä Yhdistyneiden Kansakuntien pakolaisasiain päävaltuutetun suojissa vapaan kirjeenvaihdon ja puhelinyhteydet pakolaisten, vankien ja heidän Länsi-Saharassa asuvien perheidensä välillä ja kehottanut heitä parantamaan edellytyksiä perhevierailujen järjestämiselle Länsi-Saharassa asuvien omaisten ja Tindoufin pakolaisleireillä asuvien kesken.